Kuluneella viikolla media ja jopa jotkut kansanedustajat ovat heränneet kiristyskirjeilmiöön toden teolla. Kiristyskirjeet tarkoittavat siis toimintaa, jossa suomalaiset(kin) lakifirmat uhkailevat henkilöitä, jotka ovat jakaneet esimerkiksi elokuvia Internetissä. Ellei lakifirmoille makseta kirjeissä mainittua suojelurahaa, nämä uhkaavat viedä jutut oikeuteen. Helsingin Sanomissa oli kiristyskirjeitä käsittelevä juttu (linkki).

Älyvapaa kilotavulausunto

Juttu oli muuten ihan hyvää peruslätinää kirjeistä, mutta mielenkiintoni sai Scanboxin digitaalijohtaja Torben Jørgensen:in lausunto. Hänen mukaansa "Jo yhdenkin kilotavun jakaminen on vakava rikos." Minun piti vetää syvään henkeä tällaisen lausunnon lukemisen jälkeen, sillä se on täysin pähkähullu. Jørgensen on menettänyt täysin suhteellisuudentajunsa. Jos elokuvan jakamista Internetistä vertaa täytekakun syöntiin, kilotavu vastaa sitä hampaankoloon jäävää yksittäistä mansikansiementä. Jos leivättömän pöydän ääreen joutuu yhdestä tällaisesta siemenestä, olemme menneet kyllä jossain todella, todella pahasti metsään.

Vakavan rikoksen määritelmistä

Nojatuolijuristille "vakava rikos" konseptina on mielenkiintoinen. Toisinaan se on lähinnä poliittinen tai moraalinen, eikä niinkään juridinen konsepti. Lakikohtaisesti voidaan toki määritellä mitkä seikat tekevät lain rikkomistavoista esimerkiksi törkeitä. YK:n Kansainvälisen järjestäytyneen rikollisuuden vastainen yleissopimus määrittelee vakavan rikoksen sellaiseksi, josta saa vähintään neljä vuotta vankeutta. Maalaisjärjellä voisi ehkä rinnastaa esimerkiksi järeiden telepakkokeinojen tutkinnallisen käytön olevan indikaatio vakavasta rikoksesta. Mutta Jørgensenille vakava rikos on kilotavun jakaminen Internetissä.

Tehdäänpä siis vakava kilotavurikos

Teen seuraavaksi rikoksen. Jaan oheisessa kuvassa kilotavun Scanboxin välittämästä elokuvasta "A Walk Among the Tombstones". Mikäli Jørgensen:in lausunto kilotavun vakavista rikoksista pitää paikkansa, KRP tulee hakemaan minut yön aikana koppiin sängystäni tai kuulusteluihin viimeistään huomenna töistä. Jäänkin odottelemaan tulevia tapahtumia mielenkiinnolla.

Janne Paalijärvi – http://paalijarvi.fi/

Facebook: https://www.facebook.com/paalijarvi

Twitter: https://twitter.com/paalijarvi

P.S. HUOM! ÄLKÄÄ KIRJOITTAKO KOMMENTTEIHIN OMALLA NIMELLÄNNE, MIKÄLI OLETTE SAANEET KIRISTYSKIRJEEN! Tai älkää ainakaan paljastako itsestänne mitään raskauttavaa. Hedman Partners seuraa näitäkin kommentteja ja käyttää saatuja tietoja hyväkseen juridisten vaateiden laadinnassa.